text: Natlig politikontrol: Tre klip for fart og seks påvirkede bilister
  25 maj 2015 kl. 06.10
  Syd- og Sønderjyllands Politi laver med jævne mellemrum målrettede kontroller. Søndag aften og nat var det færdsel, og det resulterede bl.a. i tre klip i kørekort for fart og seks sigtelser for sprit- eller narko-kørsel.
  - En lidt trist statistik, siger vagtchef Erik Lindholdt, Syd- og Sønderjyllands Politi, til TV SYD.
  Politipatruljerne var søndag eftermiddag og aften på udkik efter færdselssyndere i hele politikredsen.
  Det resulterede i fire sigtelser for spritkørsel og to for narko-kørsel.
  Ved midnat tid støvede en patrulje i Haderslev-området den gode gamle laser af og lavede fartkontrol.
  Og det gav en stribe fartbøder ? hvoraf tre var så grove, at de udløser klip i kørekortet.
  - Vi laver jævnligt den slags målrettede aktioner, fortæller vagtchefen til TV SYD. F.eks. værtshuskontroller, færdselskontrol eller at vi kører målrettet på indbrud.
  Det sidste var faktisk også tilfældet natten til mandag: Ved to-tiden jagtede en patrulje i Haderslev en knallert med to personer, som blev sat i forbindelse med et indbrud.
  Det lykkedes personerne på knallerten at stikke af, men knallerten er i politiets varetægt.
  